เริ่มแล้ว Coding for farm ยกระดับเกษตรกรไทย สู่เกษตรประณีตทฤษฎีใหม่อย่างยั่งยืน
คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ เปิดเผยว่า จากการลงพื้นที่ติดตามการดำเนินงานการวางแผนการทําเกษตรอย่างเป็นระบบ (Coding for farm) สู่โครงการเกษตรประณีตทฤษฎีใหม่ ภายใต้แนวคิด “ทําเกษตรบนเนื้อที่ 1 ไร่ มีรายได้ 100,000 บาทต่อเดือน (เฉลี่ยทั้งปี) โดยกลุ่มเป้าหมาย คือ ผู้ที่ได้รับผลกระทบจากสถานการณ์ไวรัสโคโรนา 2019 ผู้ที่ถูกเลิกจ้างงานและกลับถิ่นฐาน ตลอดจนคนที่สนใจเพิ่มทักษะด้านการเกษตร ให้มีโอกาสในการสร้างอาชีพ ด้วยการเพิ่มศักยภาพและขีดความสามารถ สร้างคน สร้างงาน ให้เกิดรายได้ เกิดการพัฒนาให้มีองค์ความรู้และทักษะต่อยอดอาชีพเกษตร เสริมสร้างความเข้มแข็งให้กับชุมชน เพื่อขับเคลื่อนฟื้นฟูเศรษฐกิจฐานรากของประเทศ พร้อมปรับตัวรองรับต่อการเปลี่ยนแปลงในสถานการณ์ ปัจจุบันและอนาคตได้โดยโครงการเกษตรประณีตทฤษฎีใหม่ จัดขึ้นระหว่างพฤษภาคม-มิถุนายน 2566 มีหลักสูตรการอบรม เพื่อการวางแผนการทำการเกษตรอย่างเป็นระบบ (Coding for farm)  การจัดการบริหารน้ำอย่างเป็นระบบ การปลูกพืช การเลี้ยงสัตว์ และการวางแผนการทําเกษตรอย่างเป็นระบบ ซึ่งผู้ที่เข้ารับการอบรมและผ่านเกณฑ์จะได้รับเงินเริ่มต้นการลงทุน 1,300 บาท ต่อคน เพื่อใช้ในการประกอบอาชีพ ทั้งนี้ ได้นำหลักสูตรการบริหารจัดการน้ำเพื่อการเกษตร (หลักสูตรชลกร) มาต่อยอดบูรณาการในหลักสูตร ซึ่งสำนักงานคณะกรรมการการอาชีวศึกษา (สอศ.) จะติดตามและประเมินผลจากการไปประกอบอาชีพเพื่อให้เป็นไปตามวัตถุประสงค์และเป้าหมาย โดยผู้ที่สนใจสามารถสมัครและเข้ารับการอบรมได้ทันทีที่วิทยาลัยเกษตรและเทคโนโลยีและประมง สังกัด สอศ. ทั้ง 47 แห่ง ทั่วประเทศ และวิทยาลัยการอาชีพโนนดินแดน จังหวัดบุรีรัมย์ และวิทยาลัยการอาชีพดอนตาล จังหวัดมุกดาหาร รวม 49 แห่ง